**Айдарбекова Асем Саткешовна**

**Сервис және туризм колледжі**

**«Қазақ тілі мен әдебиеті» пәнінің мұғалімі**

**Аңдатпа**

Бұл мақалада талантты педагог, ағартушы, дарынды жазушы, публицист, көрнекті қоғам қайраткері Ы.Алтынсарин шығармаларындағы тәрбиелік мақсатта жазылған еңбектеріне талдау жасалынған.

Тірек сөздер: адам еңбегі, тәрбие, еңбектену, тарихи даму, өнер-білім, мәдениет.

**Аннотация**

В данной статье анализируется воспитательная деятельность талантливого педагога, педагога, талантливого писателя, публициста, видного общественного деятеля Ы. Алтынсарина.

Ключевые слова: человеческий труд, образование, труд, историческое развитие, искусство, образование, культура.

**Summary**

This article analyzes the educational activities of a talented teacher, teacher, talented writer, publicist, prominent public figure Y. Altynsarin.

Key words: human labor, education, labor, historical development, art, education, culture.

**Ы.Алтынсарин шығармаларындағы тәрбиелік құндылықтар**

**Воспитательные ценности в творчестве Ы. Алтынсарина**

**Educational values in the work of Y. Altynsarin**

Еңбек - өмірдің тұтқасы, тіршіліктің көзі. Еңбексіз өмір жоқ. Қоғамдағы байлықтың бәрі адам еңбегімен жасалады. Қоғамымызда болып жатқан саяси-әлеуметтік, экономикалық жағдайда қазақ халқының тарихи дамуына байланысты балаларды, яғни болашақ жастарды ұлттық озық дәстүр, еңбектену негізінде тәрбиелеуге мүмкіндік туғызып отыр. Жан-жақты талант иесі Ыбырай Алтынсариннің есімі қашанда уақыт сынынан мүдірмей өтіп, өз халқымен бірге жасасып келеді. Оның өмірі өз Отанын шексіз сүйіп, оған бүкіл жан-тәнімен қызмет етудің тамаша үлгерілерінің бірі болып табылады.

Ағартушының өнегелі өмірі мен өрісі, биік таланты бір кезде қандай жарқын да жанды қасиеттерімен көрініп, қазір де сол асыл да абзал ерекшеліктерін өз бойында толық сақтауда. Мұның өзі заңды да еді. Өйткені әрбір ұлы адамзатпен бірге жасайтын мәңгі өшпес, ескірмес идеяларды көтереді. Сондықтан олар арада бірнеше ұрпақтың өткеніне қарамастан әрбір жаңа ұрпақ, жас қауымға алыстан қол созып «жол болсын» айтып тұрғандай болады, уақыт өткен сайын биіктей, мән-маңызы мен қадір-қасиеті арта түсуде. Мәдениетіміздің тарихында Ыбырай дәл осындай, үркердей санаулы саңлақтардың бірі болған еді. Ол өзінің бүкіл шығармашылық өмірін бір ұлы мақсатқа арнады. Ол мақсат қазақ халқын ғасырлар бойы езіп келген надандық пен қараңғылықтың шырмауынан босатып, өнер-білімді , мәдениетті елдердің қатарына қосу еді. Осы тұрғыдан келгенде, Ыбырай Алтынсариннің еңбек тәрбиесі туралы ой-пікірлерінің қазіргі кезде де өзінің құндылығын жоймағанын байқаймыз. Оқыту және тәрбиелеу үрдісінде өзіндік орны бар.

Ыбырай Алтынсариннің еңбек және еңбекті сүю туралы әңгімелерінен, біздің көз алдымызға К.Д.Ушинскийдің «Еңбек оның психикалық, әрі тәрбиелік маңызы» деген атақты мақаласындағы терең ойлары мен айтқан сөздері есімізге түседі. «Еңбек адамнан шығып табиғатқа дейін, - деп жазды К.Д.Ушинский,- қайтадан адамға жалғыз мұқтаждығын қанағаттандырып, ой-өрісін кеңейтіп қана қоймай , өзі жеткізетін материалдық бағалы нәрселерге қарамастан, бір өзіне тән, ішкі күшімен әсер етеді. Еңбектің материалдық жемісі - адам игілігінен жасалады, бірақ еңбектің тек ішкі рухани күш-қуаты ғана адамзат қасиетінің, сонымен қатар адамгершілігі мен бақытына да қызмет етеді. Еңбектің адам өмірі үшін осындай маңызы бар , онсыз ол өзінің бағасын, құндылығын жояды. Адам өзінің жеке еңбегінсіз алға баспайды, бір орында да қалмайды, қайта артқа кетеді. Тәрбие тек адамның санасын өсіріп қана қоймайды, оған белгілі көлемде мағлұмат та береді , еңбексіз қадір, бақыт та болмайтынын сезініп, еңбекке елеулі құштарлықты туғызу керек [1].

Хрестоматияға енген, балаларға арналған мақалалары мен әңгімелерінде Ы. Алтынсарин еңбектің ұлы маңызын көрсетеді және еңбекке деген құрметі мен сүйіспеншілігін білдіреді. Ы.Алтынсарин қазақ балаларын дарынды, туысынан зерек етіп бейнелейді. Өмірдің қатал тағдыры еңбекші жанұяда өскен қазақ балаларының ақыл-ойына әсер етті, тапқырлығы , білуге құмарлығы жетілді. Оның әңгімелерінде бейнелегендей қазақ халқының еңбекші бұқарасынан шыққан балалар өздерінің ақылы, ой-өрісі, қабілеттілігі, адамгершілік қылығы мінезі жағынан әрқашанда байлар ортасынан шыққан балалардан асып түседі. Кедей балалары өмір үшін , еңбек үшін күресте жағымды ерекшелікке ие болады, ал жатып ішер байлардың балалары өздерінің өміріндегі жақсы тұрмысқа байланысты адамгершілігі жағынан көп артта қалған, еңбек етуге икемсіз, ой-өрісі жетілмеген, қиыншылыққа төзімсіз болып бейнеленеді. Мысалы: «Бай баласы мен жарлы баласы» атты тамаша әңгімесінің мазмұны осындай, мұнан басқа да бірқатар әңгімелерінде Ы. Алтынсарин еңбекті сүюді, еңбекті игіліктің көзі ретінде бағалайды. Мәселен тақырыптас шығармалары: «Өрмекші, құмырсқа, қарлығаш», «Қанағатта», «Малды пайдаға жарату», «Атымтай Жомарт» , «Асан мен Үсен», «Байлық». Енді осы жоғарыда аталған еңбек тақырыбындағы әңгімелерінен мысал келтірейік: «Өрмекші, құмырсқа, қарлығаш» әңгімесінде әрқайсысы өзінше тамақ табумен шұғылдануда, еңбек етуде, өмір сүру үшін күресуде. Мазмұны жағынан осы әңгіменің жалғасы ретінде «Атымтай Жомарт» әңгімесін атауға болады [2].

Еңбектің мәні, еңбектің мақсаты дегенде Ы.Алтынсариннің түсінігі бойынша еңбек тек адамның жеке басын ғана қамтамасыз етіп, сонымен қатар ішкі дүниесін тыныштандырып қанағаттандырып қоймайды. Жоғарыда біз көргендей, әсіресе еңбектің әлеуметтік маңызына көңіл аударады. Басқа біреудің еңбегін қанау, оған озбырлық жасау, оның еңбегін пайдалану - мұның өзі қоғамның кемшілігінен сол кезде өмір сүріп отырған әлеуметтік тәртіптің теңсіздігіне байланысты.

Ы. Алтынсариннің тәрбиелік мәнін аша түсетін «Бай баласы мен жарлы баласы» әңгімесі. Шыншыл, реалистік әңгіме, өз тегіне лайық қазақ болмысындағы кішкентай Обломов Асанның кескін келбетін жарқын берген шығарма. Кедей баласы Үсеннің еңбек сүйгіштігінің арқасында далада қалып, адасып кетпей, екі бала аман-есен үйлеріне оралады [2].

Ы. Алтынсарин хрестоматияға енген бірқатар әңгімелерін тарихтың ұлы жаңалықтары мен өнер табыстарына арнайды. Техниканы меңгергенде адам баласының қолынан келмейтін жұмыс жоқ, табиғатты игеріп өзінің еркіне алады деген түсінік берді. Өзінің хаттарының бірінде: «Ғылым - тәжірибе арқылы өзіне жол ашты» -дейді [3].

«Қыпшақ Сейітқұл» әңгімесінде ол көшпелі тұрмыстың зардабын көрсете отырып, бірге қоғамдасып, егін салып, өмір сүрумен салыстырады. Осындай тұрмыстың пайдалы жағын көрсетеді. Бұл ойын әрі қарай дамыта отырып, адам еңбегіне арналған басқа бір әңгімесінде, табиғат байлығының көзі тек қажымай, талмай еңбектенгенде ғана болатынын айтады [4].

Ы. Алтынсарин әңгімелері мен өлеңдерінде ұзақ сонар уағыз айту жат. Автордың жағымды кейіпкерлері еңбексүйгіш, табиғатынан зерек, тапқыр болып келеді, оларды әр уақытта еңбекші халық ортасынан келтіреді. Ал байлар ортасынан шыққан жағымсыз кейіпкерлерді моральдық жағынан азғындаған етіп келтіреді [4].

Ы. Алтынсариннің хрестоматиясындағы жоғарыда аталған әңгімелері бала тәрбиелеу мәселесіне өзіндік мазмұнымен іріктелген. Тәрбиенің қазіргі біз пайдаланып жүрген қай саласын да Ыбырай Алтынсарин еңбектерінен табуға болады, әсіресе ол жастарды еңбекке тәрбиелеу ісінің жолдарын атап көрсеткен, соның ішінде,қоғамдық пайдалы еңбекті ерекше қадірлеген.

Қорыта айтқанда, Ы.Алтынсариннің есімі халқымыздың ұлттық мақтанышы болып саналатын аса көрнекті қайраткерлердің қатарында . Әйгілі ағартушы, тамаша педагог, белгілі жазушы өзінің бүкіл шығармашылық өмірін бір ұлы мақсатқа арнады. Ол мақсат қазақ халқын өнер-білімді, мәдениетті елдердің қатарына қосу еді.

*Пайдаланылған әдебиеттер тізімі:*

1.

[https://stud.kz/referat/show/82549](https://stud.kz/referat/show/82549 2)

[2](https://stud.kz/referat/show/82549 2).

[https://adebiportal.kz/kz/authors/view/1166](https://adebiportal.kz/kz/authors/view/1166 3)

[3](https://adebiportal.kz/kz/authors/view/1166 3).<https://kk.wikipedia.org/wiki/>

4. <https://kitap.kz/audio-book/anggimeleri-men-ertegileri>

5. <https://ibraj.allib.org/?page_id=750&lang=ru>

6.Ы.Алтынсарин Таңдамалы шығармалар (Құрастырған Б.С.Сүлейменов) А, 1955.